U จากบ้านสู่โรงเรียน
ซุ่มเงียบอยู่นาน...ล่าสุดก็เห็นบริษัท ยู ซิตี้ จำกัด (มหาชน) หรือ U ประกาศจับมือกลุ่มทุนฮ่องกง ร่วมลงขัน 5,000 ล้านบาท เปิดโรงเรียนนานาชาติ ย่านบางนา
23 ก.ย. 2562

สำนักข่าวรัชดา
ซุ่มเงียบอยู่นาน…ล่าสุดก็เห็นบริษัท ยู ซิตี้ จำกัด (มหาชน) หรือ U ประกาศจับมือกลุ่มทุนฮ่องกง ร่วมลงขัน 5,000 ล้านบาท เปิดโรงเรียนนานาชาติ ย่านบางนา
งานนี้คงทำให้ผู้ถือหุ้นรายย่อย 22,877 ราย เริ่มมีความหวังอีกครั้ง…
หลังจากต้องทนเห็นผลประกอบการ U ย่ำแย่มาหลายปี
จะว่าไป U เป็นอีกบริษัทที่มีประวัติน่าสนใจ…เดิมชื่อ บริษัท แนเชอรัลพาร์ค จำกัด (มหาชน) หรือ N-PARK เป็นบริษัทอสังหาริมทรัพย์ตั้งแต่ยุคก่อนปี 2540
เมื่อก่อนเคยยิ่งใหญ่ แต่ตอนหลังประสบปัญหาทางธุรกิจ และมีตัดขายสินทรัพย์ออกมาเรื่อย ๆ จนแทบไม่เหลืออะไร
กระทั่งตกมาอยู่ในมือ “คีรี กาญจนพาสน์” และเปลี่ยนชื่อใหม่เป็นบริษัท ยู ซิตี้ จำกัด (มหาชน) หรือ U ในปัจจุบัน
“เจ้าสัวคีรี” อยากได้ U เพราะไม่ถนัดทำอสังหาฯ จึงซื้อ U เข้ามาอยู่ภายใต้กลุ่ม BTS โดยมุ่งเป้าให้ทำอสังหาฯ ที่เป็น Recurring Income เช่น โรงแรม อาคารสำนักงานให้เช่า
ส่วนอสังหาฯ ประเภทแนวดิ่งจะร่วมกับบริษัท แสนสิริ จำกัด (มหาชน) หรือ SIRI
แต่…ช่วงที่ผ่านมาพัฒนาการของ U ช้ามาก…
เพราะมัวแต่ไปวุ่นวายอยู่กับการปรับโครงสร้างทุน จึงไม่เห็นการพัฒนาธุรกิจมากนัก…
ทำให้แม้ใช้กลยุทธ์ไปซื้อกิจการโรงแรมในต่างประเทศเข้ามาอยู่ในพอร์ต ก็ยังไม่สามารถหยุดยั้งภาวะขาดทุนเรื้อรังได้…
โดยปี 2558 มีรายได้รวม 1,258 ล้านบาท ขาดทุนสุทธิ 276 ล้านบาท ปี 2559 มีรายได้รวม 1,174 ล้านบาท ขาดทุนสุทธิ 314 ล้านบาท ปี 2560 มีรายได้รวม 4,455 ล้านบาท ขาดทุนสุทธิ 1,049 ล้านบาท และปี 2561 มีรายได้รวม 7,007 ล้านบาท ขาดทุนสุทธิ 629 ล้านบาท
ดังนั้น การที่ U รุกไปทำธุรกิจโรงเรียนนานาชาติ โดยจับมือพันธมิตรจากฮ่องกง บริษัท ฟอร์จูน แฮนด์ เวนเจอร์ จำกัด เปิดโรงเรียนนานาชาติเวอร์โซ
อาจเป็นความหวังที่จะทำให้  U กลับมาสะกดคำว่ากำไรได้อีกครั้ง !!
โรงเรียนนานาชาติเวอร์โซ เป็นโรงเรียนขนาดใหญ่ มีพื้นที่ 168 ไร่ ติดกับโครงการธนาซิตี้ ย่านบางนา สามารถรองรับจำนวนนักเรียนได้ถึง 1,800 คน ตั้งแต่ชั้นเตรียมอนุบาลจนถึงเกรด 12 โดยจะเริ่มเปิดสอนตั้งแต่เดือน ส.ค.63 เป็นต้นไป
เริ่มจากเฟสแรกจะเปิดชั้นอนุบาลจนถึงเกรด 8 ก่อน ตั้งเป้าปีแรกจะมีนักเรียนมาเรียน 200 คนขึ้นไป
ซึ่ง U คาดว่าจะถึงจุดคุ้มทุนภายใน 10 ปี
ถ้า U สามารถปั้นโมเดลธุรกิจโรงเรียนนานาชาติให้ประสบความสำเร็จได้…
ก็คงช่วยเสริมแกร่งโครงสร้างรายได้ให้ U ได้ไม่น้อย
ขณะที่ผู้บริหาร U มั่นใจว่า ปีนี้จะเทิร์นอะราวด์ หลังจากครึ่งปีแรกมีรายได้รวม 3,957 ล้านบาท และมีกำไรสุทธิ 154 ล้านบาท
ก็นับว่าเป็นสัญญาณที่ดี…
U จะได้เปลี่ยนจากหุ้นที่เคยสร้างรอยน้ำตา…มาเป็นรอยยิ้มให้กับนักลงทุนซะที…
…อิ อิ อิ…